《酒垆行与曾侍讲同赋》
明代·王洪

长安城中多酒家，当炉少女颜如花。少女年才十五馀，肌肤绰约红罗襦。

金杯当户留客醉，玉颜一笑倾城隅。城门初开晓钟罢，贵客喧喧动车马。

看花或自上苑来，儤直时从建章下。三三五五坐绮筵，骅骝系在垂杨边。

东风吹春入歌笑，馀音杳霭飞青天。共言佳人不易得，黄金如山亦不惜。

城头日落欢未阑，更促张灯重开席。君不见东家少妇贫无妆，日日垂帘不下堂。

作者简介：（1379—1420）明浙江钱塘人，字希范，号毅斋。少年时才思颖发，洪武二十九年成进士，年仅十八。永乐初入翰林为检讨，与修《大典》。帝颁佛曲于塞外，逡巡不应诏为文，受排挤，不复进用。与当时王称、王恭、王褒称词林四王，均有才名。